አቶ ፀጋዬ፡- ዘላቂው መፍትሔው ከግል ዘርፉ እንቅስቃሴ ጋር የተያያዘ ነው፡፡ ይህንን እንቅስቃሴ ለማጎልበት ደግሞ አዲሱ ጠቅላይ ሚኒስትር ከግሉ ዘርፍ በተለይ ከኤክስፖርተሩ ጋር ውይይት ማድረግ ይኖርባቸዋል፡፡ ችግራችሁ ምንድነው? ማለት ይገባቸዋል፡፡ እስከ ዛሬ ችግራችንን በተደጋጋሚ ተናግረን መፍትሔ አልተገኘም፡፡ ስለዚህ ማነቆውን ነገ ሳይሆን ዛሬ መበጣጠስ ያስፈልጋል፡፡ እያንዳንዳችን ሌት ከቀን የምንሮጥበት አሠራር መዘርጋት ጊዜ ሊሰጠው አይገባም፡፡ በአገር ውስጥ ንግድም በተመሳሳይ የሚታይ ነው፡፡ ራስን በምግብ ከመቻል አንፃርም መተግበር የሚገባቸው ጉዳዮች አሉ፡፡ ለምሳሌ ኢትዮጵያ ስንዴ ከውጭ ማስገባት ማቆም አለባት፡፡ ለስንዴና ለዘይት የውጭ ምንዛሪ ተመድቦ ከውጭ እያስገባን እስከ መቼ እንሄዳለን? ከዚህ አንፃር የረዥም ጊዜ ዕቅዳችንን ዛሬ ማስቀመጥ አለብን፡፡ ኢትዮጵያ ስንዴ ኤክስፖርት ማድረግ ያለባት አገር ነች፡፡ ከአቅም በላይ የሆነ የአየር ንብረት ለውጥ ካልተከሰተና ትልቅ ጥፋት ካልመጣብን በቀር፣ ይህች አገር አፍሪካን የሚመግብ አቅም አላት፡፡
